钦定古今图书集成/理学汇编/学行典/第185卷 > 张琇
## 钦定古今图书集成/理学汇编/学行典/第185卷 > 张琇

按《唐书孝友传》：“张琇，河中解人。父审素，为巂州都督。
有陈纂仁者，诬其冒战级，私庸兵。元宗疑之，诏监察
御史杨汪即按。纂仁复告审素与总管董堂礼谋反。
于是汪收审素系雅州狱，驰至巂州按反状。堂礼不
胜忿，杀纂仁，以兵七百围汪，胁使露章雪审素罪。既
而吏共斩堂礼，汪得出，遂当审素实反，斩之，没其家。”
琇与兄瑝尚幼，徙岭南，久之，逃还。汪更名万顷。瑝时
年十三，琇少二岁，夜狙万顷于魏王池，瑝斫其马，万
顷惊，不及斗，为琇所杀。条所以杀万顷状系于斧，奔
江南，将杀构父罪者，然后诣有司。道汜水。吏捕以闻。
中书令张九龄等皆称其孝烈，宜贷死。侍中裴耀卿
等陈不可，帝亦喟然谓九龄曰：“孝子者，义不顾命，杀
之可成其志，赦之则亏律。凡为子，孰不愿孝！”转相仇
杀，遂无已时。卒用耀卿议，议者以为冤，帝下诏申谕，
乃杀之。临刑赐食，瑝不能进，琇色自如，曰：“下见先人，
复何恨！”人莫不闵之。为诔揭于道，敛钱为葬北邙。尚
恐仇人发之，作疑冢，使不知其处。